Document ID: 32007D0690

NÕUKOGU OTSUS 2007/690/ÜVJP,
22. oktoober 2007,
millega rakendatakse ühismeedet 2005/557/ÜVJP Aafrika Liidu missioone Sudaani Darfuri piirkonnas ja Somaalias toetava Euroopa Liidu tsiviil-sõjalise tegevuse kohta
EUROOPA LIIDU NÕUKOGU,
võttes arvesse nõukogu 18. juuli 2005. aasta ühismeedet 2005/557/ÜVJP Aafrika Liidu missioone Sudaani Darfuri piirkonnas ja Somaalias toetava Euroopa Liidu tsiviil-sõjalise tegevuse kohta, (1) eriti selle artikli 8 lõike 1 teist lõiku koostoimes Euroopa Liidu lepingu artikli 23 lõikega 2,
ning arvestades järgmist:
(1)
Nõukogu võttis 23. aprillil 2007 vastu otsuse 2007/244/ÜVJP, millega rakendatakse ühismeedet 2005/557/ÜVJP Aafrika Liidu missioone Sudaani Darfuri piirkonnas ja Somaalias toetava Euroopa Liidu tsiviil-sõjalise tegevuse kohta (2) ning mille alusel jätkatakse selle tegevuse tsiviilkomponendi rahastamist 31. oktoobrini 2007.
(2)
Kuni Aafrika Liidu missiooni muutumiseni ÜRO ja Aafrika Liidu ühisoperatsiooniks (UNAMID) on otsustatud jätkata Aafrika Liidu missioone Sudaani Darfuri piirkonnas ja Somaalias toetavat Euroopa Liidu tsiviil-sõjalist tegevust kuni 31. detsembrini 2007.
(3)
ÜRO Julgeolekunõukogu 31. juuli 2007. aasta resolutsioonis 1769 nähakse ette, et volituste üleandmine AMISelt UNAMIDile peab toimuma hiljemalt 31. detsembril 2007.
(4)
Poliitika- ja julgeolekukomitee jõudis 21. septembril 2007 kokkuleppele, et Aafrika Liidu missioone Sudaani Darfuri piirkonnas ja Somaalias toetava Euroopa Liidu tsiviil-sõjalise tegevuse tsiviilkomponendi tegevus tuleks lõpetada päeval, mil leiab aset volituste üleandmine AMISelt UNAMIDile.
(5)
Tsiviilkomponendi osas peaks nõukogu seetõttu tegema otsuse kõnealuse toetava tegevuse rahastamise jätkamise kohta vastavalt eespool toodud ajakavale.
(6)
Toetav tegevus viiakse läbi olukorras, mis võib halvendada ja kahjustada Euroopa Liidu lepingu artiklis 11 sätestatud ÜVJP eesmärke,
ON TEINUD JÄRGMISE OTSUSE:
Artikkel 1
1. Ühismeetme 2005/557/ÜVJP II jao rakendamisega seotud kulutuste katteks kavandatud lähtesumma ajavahemikuks 1. mai 2007 - 30. aprill 2008 on 2 125 000 eurot. Nimetatud summa katab Aafrika Liidu missiooni Sudaani Darfuri piirkonnas (AMIS II) praeguste volituste kehtivusaja ning sellele järgneva Aafrika Liidu missioone Sudaani Darfuri piirkonnas ja Somaalias toetava Euroopa Liidu tsiviil-sõjalise tegevuse tsiviilkomponendi tegevuse lõpetamise perioodi.
2. Lõikes 1 sätestatud summast rahastatavaid kulutusi hallatakse vastavalt Euroopa Liidu üldeelarve suhtes kohaldatavatele Euroopa Ühenduse menetlustele ja eeskirjadele selle erandiga, et eelfinantseerimise summad ei jää ühenduse omandisse.
Kolmandate riikide kodanikud võivad osaleda pakkumismenetlustes.
3. Kulutusi rahastatakse alates 1. maist 2007.
Artikkel 2
Nõukogu otsus 2007/244/ÜVJP tunnistatakse kehtetuks.
Artikkel 3
Käesolev otsus jõustub selle vastuvõtmise päeval.
Artikkel 4
Käesolev otsus avaldatakse Euroopa Liidu Teatajas.
Luxembourg, 22. oktoober 2007

Labels: 18
13
15
5